b'\n_START_ARTICLE_\nRobert Oppenheimer\n_START_SECTION_\nVaikyst\xc4\x97\n_START_PARAGRAPH_\nJulius Robertas Openheimeris gim\xc4\x97 1904 m. baland\xc5\xbeio 22 d. Niujorke komersant\xc5\xb3 \xc5\xa1eimoje. 1921 m. baig\xc4\x97 mokykl\xc4\x85 su pagyrimu, bet keliaudamas po Europ\xc4\x85 susirgo dizenterija. Liga neleido ruden\xc4\xaf \xc4\xafstoti \xc4\xaf universitet\xc4\x85. T\xc4\x97vas pasamd\xc4\x97 privat\xc5\xb3 mokytoj\xc4\x85 ir i\xc5\xa1siunt\xc4\x97 Robert\xc4\x85 \xc4\xaf vakarus, kad atgaut\xc5\xb3 sveikat\xc4\x85 ir pasiruo\xc5\xa1t\xc5\xb3 studijoms.\n_START_SECTION_\nStudij\xc5\xb3 metai\n_START_PARAGRAPH_\n1922 m \xe2\x80\x93 1925 m. studijavo Harvardo (Harvard) universitete, kurs\xc4\x85 baig\xc4\x97 per trejus metus. Paskutin\xc4\xaf semestr\xc4\x85 jis kreip\xc4\x97si su pra\xc5\xa1ymu \xc4\xaf Ernest\xc4\x85 Rezerford\xc4\x85 (Ernest Rutherford) aspirant\xc5\xabrai. Tais pa\xc4\x8diais metais atvyko \xc4\xaf Kembrid\xc5\xbeo (Cambridge) universitet\xc4\x85 ir dirbo \xc4\xaf\xc5\xbeymiojoje Kavendi\xc5\xa1o laboratorijoje (Cavendish Laboratory), kuriai vadovavo E. Rezerfordas. \xc4\x8cia jis s\xc4\x97kmingai u\xc5\xbesi\xc4\x97m\xc4\x97 teorine fizika. Kembrid\xc5\xbee R. Openheimeris susipa\xc5\xbeino su \xc4\xaf\xc5\xbeymiais to meto mokslininkais-fizikais M. Bornu (Max Born), P. Diraku (Paul Dirac) ir N. Boru (Niels Bohr). Kvie\xc4\x8diamas M. Borno i\xc5\xa1 Getingeno (G\xc3\xb6ttingen) universiteto, R. Openheimeris 1926 m. i\xc5\xa1 Anglijos persik\xc4\x97l\xc4\x97 \xc4\xaf Vokietij\xc4\x85. Jis klaus\xc4\x97si paskait\xc5\xb3 pas pasaulinio garso fizikus E. \xc5\xa0riodinger\xc4\xaf (Erwin Rudolf Josef Alexander Schr\xc3\xb6dinger), V. Heisenberg\xc4\x85 (Werner Heisenberg), D\xc5\xbe. Frank\xc4\x85 (James Franck) ir dirbo kartu su jais kvantin\xc4\x97s mechanikos srityje. 1927 m. apsigyn\xc4\x97 daktaro disertacij\xc4\x85. Suk\xc5\xabr\xc4\x97 laisv\xc5\xb3j\xc5\xb3 elektron\xc5\xb3 s\xc4\x85veikos su atomu teorij\xc4\x85, dirbdamas su M. Bornu suk\xc5\xabr\xc4\x97 dviatom\xc4\x97s molekul\xc4\x97s strukt\xc5\xabros teorij\xc4\x85 ir Borno-Openheimerio aproksimacij\xc4\x85._NEWLINE_1929 m. R. Openheimeris baig\xc4\x97 Nyderland\xc5\xb3 Leideno universiteto kursus bei auk\xc5\xa1t\xc4\x85j\xc4\x85 technikos mokykl\xc4\x85 Ci\xc5\xabriche ir gr\xc4\xaf\xc5\xbeo \xc4\xaf gimtin\xc4\x99.\n_START_SECTION_\nMokslini\xc5\xb3 darb\xc5\xb3 metai\n_START_PARAGRAPH_\nJaunu talentingu mokslininku-fiziku i\xc5\xa1 karto dom\xc4\x97josi daugelis JAV universitet\xc5\xb3. Su\xc5\xa1lubavus sveikatai ir baiminantis tuberkulioz\xc4\x97s, gydytojai rekomendavo jam pagyventi \xc5\xa1velnaus klimato zonoje JAV vakaruose. R. Openheimeris apsigyveno ran\xc4\x8doje \xc4\xaf rytus nuo nedidelio Los Alamoso miestelio (Naujosios Meksikos valstija), kuriame paskui, jo d\xc4\x97ka, \xc4\xafsikurs slaptoji \xe2\x80\x9eManheteno projekto\xe2\x80\x9c laboratorija._NEWLINE_R. Openheimeris vienu metu u\xc5\xbe\xc4\x97m\xc4\x97 docento pareigas Kalifornijos technologijos institute Pasadenoje (California Institute of Technology) ir Kalifornijos universitete (University of California) Berklyje (nuo 1936 m. profesorius). \xc4\x8cia jis mok\xc4\x97si sanskrito kalbos, jam tai buvo a\xc5\xa1tuntoji kalba, kuria gal\xc4\x97jo susikalb\xc4\x97ti. 1930 m. nusp\xc4\x97jo pozitrono egzistavim\xc4\x85 (postuluotas P. Dirako 1926 m.), 1938 m. sudar\xc4\x97 pirmin\xc4\xaf neuronin\xc4\x97s \xc5\xbevaig\xc5\xbed\xc4\x97s modelio apskai\xc4\x8diavim\xc4\x85, o po met\xc5\xb3 nusp\xc4\x97jo ir juod\xc5\xb3j\xc5\xb3 skyli\xc5\xb3 egzistavim\xc4\x85. Betarpi\xc5\xa1kas bendravimas su \xc5\xbeymiais to meto fizikais paliko \xc5\xbeym\xc4\x99 R. Openheimeris biografijoje. Dirbdamas kvantin\xc4\x97s mechanikos srityje, mokslininkas tyrin\xc4\x97jo naujas med\xc5\xbeiag\xc5\xb3 savybes bei spinduliavim\xc4\x85, suk\xc5\xabr\xc4\x97 \xc5\xa1viesos spektro komponent\xc5\xb3 spinduliavimo intensyvumo pasiskirstymo skai\xc4\x8diavimo metod\xc4\x85. V\xc4\x97liau jo mokslo tyrimai persik\xc4\x97l\xc4\x97 \xc4\xaf atomo branduolio fizikos srit\xc4\xaf. Kai 1939 m. atrastas urano dalijimasis, jis prad\xc4\x97jo dirbti ir \xc5\xa1ioje srityje. Nuo 1941 m. rudens dalyvavo JAV Moksl\xc5\xb3 akademijos specialiosios komisijos, kuri nagrin\xc4\x97jo atomin\xc4\x97s energijos panaudojimo galimybes karo tikslams, darbe. Tuo pa\xc4\x8diu metu vadovavo fizik\xc5\xb3-teoretik\xc5\xb3 grupei, dirban\xc4\x8diai atomin\xc4\x97s bombos k\xc5\xabrime. R. Openheimeriui priklauso id\xc4\x97ja suburti visus JAV fizikus, dirban\xc4\x8dius atomin\xc4\x97s bombos srityje, \xc4\xaf viening\xc4\x85 mokslin\xc4\xaf centr\xc4\x85 Los Alamose. O kai \xc5\xa1iai id\xc4\x97jai pritaria ir vald\xc5\xbeia, vadovauti \xc5\xa1iam centrui pavedama b\xc5\xabtent jam._NEWLINE_1945 m. liepos 16 d. pirm\xc4\x85 kart\xc4\x85 istorijoje i\xc5\xa1bandyta atomin\xc4\x97 bomba, o netrukus R. Openheimeriui kartu su kitais karo komisijos nariais teko i\xc5\xa1rinkti atominio bombardavimo objektus. Ir nors daugelis koleg\xc5\xb3 i\xc5\xa1 Los Alamoso laboratorijos pasisak\xc4\x97 prie\xc5\xa1 barbari\xc5\xa1kus atominius bombardavimus, kurie jau nebebuvo b\xc5\xabtini, nes Japonijos kapituliacija jau ai\xc5\xa1ki, R. Openheimeris neprisijung\xc4\x97 prie j\xc5\xb3. 1945 m. spal\xc4\xaf jis paliko Los Alamoso laboratorijos direktoriaus post\xc4\x85, gr\xc4\xaf\xc5\xbeo \xc4\xaf Kalifornij\xc4\x85, bet likimas j\xc4\xaf dar ilgam susiejo su atominiu ginklu. 1946 m. jis tapo JAV atomin\xc4\x97s energijos komisijos generalinio konsultacinio komiteto pirmininku, \xc4\xafgaliot\xc5\xb3 politik\xc5\xb3 bei generol\xc5\xb3 patar\xc4\x97ju, o po met\xc5\xb3 ir Prinstono fundamentali\xc5\xb3j\xc5\xb3 tyrim\xc5\xb3 instituto direktoriumi. Jis dalyvavo kuriant tarptautin\xc4\xaf atomin\xc4\x97s energijos kontrol\xc4\x97s projekt\xc4\x85, kurio tikrasis tikslas buvo ne u\xc5\xbedrausti ir sunaikinti atomin\xc4\xaf ginkl\xc4\x85, sustabdyti jo gamyb\xc4\x85 ir atstatyti laisv\xc4\x85 mokslin\xc4\x97s informacijos keitim\xc4\x85si, bet JAV tapimas vienvalde lydere branduolin\xc4\x97s fizikos srityje. R. Openheimeriui teko vartyti ir vandenilin\xc4\x97s bombos projektus, ta\xc4\x8diau jis fakti\xc5\xa1kai pasisak\xc4\x97 prie\xc5\xa1 naujo masinio ginklo k\xc5\xabrim\xc4\x85. Bet 1950 m. sausio 31 d. prezidentas H. Trumenas (Harry Truman) pasira\xc5\xa1\xc4\x97 vandenilin\xc4\x97s bombos suk\xc5\xabrimo \xc4\xafsakym\xc4\x85, 1952 m. lapkri\xc4\x8dio 1 d. ji ir i\xc5\xa1bandyta. Pentagono strategai d\xc5\xbei\xc5\xabgavo, bet neilgam. 1953 m. rugpj\xc5\xabt\xc4\xaf TSRS atlieka, vien\xc4\x85 i\xc5\xa1 vandenilin\xc4\x97s bombos atmain\xc5\xb3, bandym\xc4\x85.\n_START_SECTION_\n\xe2\x80\x9eOpenheimerio byla\xe2\x80\x9c\n_START_PARAGRAPH_\nJAV atomin\xc4\x97s energetikos komiteto mokslininkai pateik\xc4\x97 ataskait\xc4\x85 prezidentui D. Eizenhaueriui (Dwight David Eisenhower), kad TSRS atliktas vandenilin\xc4\x97s bombos bandymas yra \xc5\xbeymiai auk\xc5\xa1tesnio techninio lygio ir lenkia JAV toje srityje. Vis\xc4\x85 m\xc4\x97nes\xc4\xaf Baltuosiuose r\xc5\xabmuose vie\xc5\xa1patavo pasimetimo nuotaikos ir b\xc5\xabtent d\xc4\x97l to prad\xc4\x97ta i\xc5\xa1p\xc5\xabsta kampanija prie\xc5\xa1 R. Openheimer\xc4\xaf. J\xc4\xaf bandyta apkaltinti antiamerikieti\xc5\xa1komis pa\xc5\xbei\xc5\xabromis, komunizmu ir kitomis nuod\xc4\x97m\xc4\x97mis. Ne diplomatiniuose sluoksniuose atvirai kaltinta \xc5\xa1nipin\xc4\x97jimu. Amerikos vald\xc5\xbeiai jis tapo neparankus ir 1953 m. gruod\xc5\xbeio 21 d. buvo supa\xc5\xbeindintas su oficialiais kaltinimais. Pasirodo, kad vis\xc4\x85 laik\xc4\x85 jis buvo sekamas karin\xc4\x97s \xc5\xbevalgybos, nes buvo \xc5\xbeinomos jo simpatijos kairiesiems ir ry\xc5\xa1iai su JAV komunist\xc5\xb3 partija. Jo jaunesnysis brolis Frankas su \xc5\xbemona vienu metu net buvo komunist\xc5\xb3 partijos nariai. R. Openheimerio \xc5\xbemona Katerina anks\xc4\x8diau buvo i\xc5\xa1tek\xc4\x97jusi u\xc5\xbe komunisto, kuris \xc5\xbeuvo Ispanijos pilietiniame kare. Hitlerin\xc4\x97s Vokietijos nusikaltimai labai sukr\xc4\x97t\xc4\x97 R. Openheimer\xc4\xaf ir nor\xc4\x97damas prisid\xc4\x97ti kovoje prie\xc5\xa1 fa\xc5\xa1izm\xc4\x85, jis aktyviai dalyvavo keliose antifa\xc5\xa1istin\xc4\x97se organizacijose ir para\xc5\xa1\xc4\x97 net kelet\xc4\x85 propagandini\xc5\xb3 bro\xc5\xa1i\xc5\xabr\xc5\xb3. Bet tai buvo treji metai prie\xc5\xa1 tai, kai jis buvo paskirtas Los Alamono laboratorijos vadovu. Prie\xc5\xa1 prad\xc4\x97damas atominio ginklo k\xc5\xabrimo darbus jis u\xc5\xbepild\xc4\x97 labai smulki\xc4\x85 anket\xc4\x85, kur i\xc5\xa1vardijo visus savo ry\xc5\xa1ius su kairiaisiais, kas gal\xc4\x97jo dominti saugum\xc4\x85 ir karin\xc4\x99 \xc5\xbevalgyb\xc4\x85. Specialiai tam sudaryta atomin\xc4\x97s energetikos komisija 1954 m. baland\xc5\xbeio 12 d. prad\xc4\x97jo ypating\xc4\x85 \xe2\x80\x9eOpenheimerio bylos\xe2\x80\x9c tyrim\xc4\x85. Komisijos tikslas buvo \xc4\xafrodyti mokslininko R. Openheimerio nelojalum\xc4\x85 ir pilietin\xc4\xaf nepatikimum\xc4\x85 ir kaltinti ne tuo, k\xc4\x85 jis padar\xc4\x97, o k\xc4\x85 galvojo, jaut\xc4\x97, \xc5\xbeinojo ir kad nepalaik\xc4\x97 vandenilin\xc4\x97s bombos k\xc5\xabrimo. Nepaskutin\xc4\xaf vaidmen\xc4\xaf suvaidino ir bendradarbis i\xc5\xa1 Los Alamoso laboratorijos, fizikas E. Teleris (Edward Teller), liudij\xc4\x99s prie\xc5\xa1 savo koleg\xc4\x85. E. Telerio ir R. Openheimerio konfliktas prasid\xc4\x97jo dar Los Alamose, jo prie\xc5\xbeastimi buvo skirtingi po\xc5\xbei\xc5\xabriai \xc4\xaf atominio ginklo vaidmen\xc4\xaf pasaulio raidai. Kai TSRS suk\xc5\xabr\xc4\x97 savo atomin\xc4\x99 bomb\xc4\x85, E. Teleris at\xc4\x97jo pas R. Openheimer\xc4\xaf su pasi\xc5\xablymu tuoj pat prad\xc4\x97ti vandenilin\xc4\x97s bombos gamyb\xc4\x85, bet vedan\xc4\x8di\xc5\xb3j\xc5\xb3 mokslinink\xc5\xb3 grup\xc4\x97 kartu su R. Openheimeriu pasisak\xc4\x97 prie\xc5\xa1, net si\xc5\xabl\xc4\x97 visi\xc5\xa1kai nutraukti darbus. Jis buvo prie\xc5\xa1, u\xc5\xbetai j\xc4\xaf pasodino \xc4\xaf teisiam\xc5\xb3j\xc5\xb3 suol\xc4\x85. Galiausiai, mokslinink\xc4\x85 nu\xc5\xa1alino nuo slapt\xc5\xb3 duomen\xc5\xb3 atomini\xc5\xb3 tyrim\xc5\xb3 srityje, kas rei\xc5\xa1k\xc4\x97 mokslin\xc4\x97s veiklos apribojim\xc4\x85. I\xc5\xa1 24 mokslinink\xc5\xb3 tik 5 palaik\xc4\x97 kaltintojus. Po keturias savaites trukusio proceso nuspr\xc4\x99sta, kad R. Openheimerio kandidat\xc5\xabra nepageidautina jokiuose postuose, susijusiuose su karin\xc4\x97mis paslaptimis ir jo sutartis su JAV atomin\xc4\x97s energetikos komitetu nutraukta._NEWLINE_Procesas i\xc5\xa1provokavo neramumus ir protestus mokslinink\xc5\xb3 tarpe. Daugelis pasisak\xc4\x97 prie\xc5\xa1 senatori\xc5\xb3 J. Makart\xc4\xaf (Joseph McCarthy) ir prie\xc5\xa1 jo \xe2\x80\x9ekomunizmo \xc5\xa1m\xc4\x97kl\xc5\xb3\xe2\x80\x9c med\xc5\xbeiokl\xc4\x99. Amerikos mokslinink\xc5\xb3 federacija parei\xc5\xa1k\xc4\x97 protest\xc4\x85 JAV vyriausybei, o Prinstono fundamentali\xc5\xb3j\xc5\xb3 tyrim\xc5\xb3 instituto administracija vienbalsiai v\xc4\x97l patvirtino R. Openheimer\xc4\xaf instituto direktoriaus pareigoms. Profesoriaus Li DuBrid\xc5\xbeo (Lee Alvin DuBridge) pastangomis sukurtas komitetas R. Openheimeriui ginti. Procesas parod\xc4\x97, koks yra pavojingas mokslui, demokratijai ir progresui \xe2\x80\x9eMakartizmas\xe2\x80\x9c (McCarthyism). Tik 1963 m. komisija per\xc5\xbei\xc5\xabr\xc4\x97jo 1954 m. nuosprend\xc4\xaf, paskyr\xc4\x97 R. Openheimeriui kasmetin\xc4\x99 Enriko Fermi vardo premij\xc4\x85 (50 t\xc5\xabkstan\xc4\x8dius doleri\xc5\xb3 ir aukso medal\xc4\xaf) (Enrico Fermi Award) u\xc5\xbe \xe2\x80\x9eypating\xc4\x85 ind\xc4\x97l\xc4\xaf atomin\xc4\x97s energijos valdymo ir tyrimo darbuose\xe2\x80\x9c. Kai 1967 m. R. Openheimeris mir\xc4\x97, Amerikos spauda v\xc4\x97l \xc5\xa1lovino j\xc4\xaf kaip \xc4\xaf\xc5\xbeym\xc5\xb3 mokslinink\xc4\x85 ir kaip \xe2\x80\x9eatomin\xc4\x97s bombos t\xc4\x97v\xc4\x85\xe2\x80\x9c. Niekas neprisimin\xc4\x97, kad visai neseniai jis buvo kaltinamas nacionalini\xc5\xb3 interes\xc5\xb3 i\xc5\xa1davyste ir j\xc4\xaf m\xc4\x97gino paversti \xc5\xa1nipu.\n_START_SECTION_\nSenatv\xc4\x97, mirtis ir palikimas\n_START_PARAGRAPH_\n1957 m. R. Openheimeris nusipirko nam\xc4\x85 Mergeli\xc5\xb3 salose (Virgin Islands) ir \xc4\x8dia ils\xc4\x97josi bei plaukioja jachta. 1966 m. paliko Prinstono fundamentali\xc5\xb3j\xc5\xb3 tyrim\xc5\xb3 instituto direktoriaus pareigas. R. Openheimeris mir\xc4\x97 nuo gerkl\xc4\x97s v\xc4\x97\xc5\xbeio 1967 m. vasario 18 d. Prinstone. Jo pelenai i\xc5\xa1barstyti vir\xc5\xa1 Mergeli\xc5\xb3 sal\xc5\xb3.'